### 12.    CO2-regnskab for Kalundborg Kommune som virksomhed 2015

**Åbent**

Sagsnr.: 326-2017-650          J.nr.: 00.16.00           Dokumentnr.:
326-2017-22297

**Sagstype**

Orientering vedrørende Kalundborg Kommunes interne CO2-opgørelse
for 2015.

**Resume og sagens baggrund**

Kommunalbestyrelsen vedtog den 22. juni 2011, at Kalundborg
Kommune skulle tilslutte sig Danmarks Naturfredningsforenings
klimakommune-kampagne. Klimakommuneaftalen med DN blev indgået den 11. august
2011 og indebærer, at kommunen som virksomhed forpligter sig til at reducere
sin udledning af CO2 med minimum 2 % årligt frem til år 2020.

Af aftalen fremgår, at Kalundborg Kommune skal udarbejde en
årlig opgørelse over udledningen af CO2. Administrationen har
opgjort den samlede udledning af CO2 fordelt på el, varme og
transport for 2015 (se bilag). CO2-opgørelsen bliver sendt til DN
som en del af afrapporteringen.

**Indstillinger**

Direktøren fremsender sagen til orientering.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Kalundborg Kommune har i 2015 opnået en samlet CO2-reduktion
på 5,5 procent, eksklusiv besparelser i det nationale elnet, som aftalen med DN
foreskriver ikke inkluderes.

Med en målsætning om at opnå en CO2-reduktion på
2 procent årligt, er Kalundborg Kommune dermed bagefter målsætningen. Med
basisår i 2010, skulle den nuværende besparelse være på 10 procent.

I 2015 har Kalundborg Kommune opnået en besparelse på 1,3
procent i forhold til 2014.

På tabellen herunder, ses en oversigt over de opnåede
akkumulerede CO2-besparelser for de enkelte år.

|  |  |  |  |  |  |
| --- | --- | --- | --- | --- | --- |
| År | 2011 | 2012 | 2013 | 2014 | 2015 |
| Samlet reduktion [%] | -2,1 | 0,1 | 3 | 4,2 | 5,5 |
| Samlet reduktion [ton] | -239,3 | 11,4 | 341,9 | 478,6 | 626,7 |

Ser vi på tabellen over udledningsområderne el, transport og
varme, og sammenholder med den opnåede besparelse i 2015 i forhold til 2010,
ses det hvor målsætningen ikke efterleves. Udviklingen til opvarmning er
således gået i den forkerte retning, med en stigning på 4 procent. En del af
dette kan forklares med en stigende emissionsfaktor i [adresse]
fjernvarme, men dette in mente, så er der i perioden 2010 til 2015 fortsat sket
en stigning i varmeforbruget på 0,4 procent.

|  |  |  |  |
| --- | --- | --- | --- |
| Udledningsområde | El | Transport | Opvarmning |
| Akkumuleret reduktion i 2015 [%] | 20,1 | 12 | -4 |

Der er derfor behov for at se på forbedringer på området for
opvarmning. Dette gælder navnlig Fritid/Sport, Skoler og Plejecentre, hvor der
ikke er opnået de fornødne besparelser og forbruget er steget.

Derimod er der opnået tilfredsstillende besparelser i
elforbruget og på transportområdet, hvor forskellige indsatser effektivt har
reduceret energiforbruget og CO2-udledningen. CO2-udledningen
fra elforbruget er reduceret med 20,1 procent som følge af en målrettet indsats
for at nedbringe energiforbruget. Dette er eksempelvis sket ved udskiftning af
lysarmaturer, pumper og installation af solcelleanlæg. CO2-udledningen
fra transportaktiviteterne er reduceret med 12 procent i perioden 2010-2015.
Dette skyldes blandt andet en forlængelse af sejltiden for Sejerøfærgen,
udskiftning af biler i bilflåden til mere brændstoføkonomiske og sammenlægning
af administrationen, med mindre intern kørsel til følge.

I forlængelse af CO2-opgørelsen for 2015, er der
udarbejdet en handleplan for 2017, HP17, med indsatser der skal nedbringe CO2-udledningen
yderligere(se bilag).

Der er blandt andet afsat en ramme på op til 3. mio. kr. til
udskiftning af vinduer og døre på bygninger, hvilket vil forbedre klimaskærmen
på de pågældende bygninger. Der er desuden afsat midler til at installere en
batteribank på Sejerøfærgen og installere en varmegenvindingsløsning, der
estimeret vil give en årlig CO2-reduktion på 200 ton, svarende til
ca. 1,8 procent af den samlede årlige CO2-udledning.

I tilgift til ovenstående tiltag, planlægger enkelte
samarbejdspartnere tiltag, der vil influere positivt på [adresse] CO2-regnskab
fra 2017 og fremefter. Der etableres således en spildevandsvarmepumpe hos
Kalundborg Forsyning, hvilket vil medføre en reduceret CO2-udledning
fra fjernvarmen anvendt i de af Kalundborg Kommunes bygninger der aftager fjernvarme
fra [adresse]. Ligeledes, og i endnu højere grad, vil en kommende
konvertering af Asnæsværket til biomassefyret kraftvarme, betyde en signifikant
reduktion af Kalundborg Kommunes interne CO2-udledning. Konverteringen
af [adresse] vil gøre fjernvarmen fra [adresse] CO2-neutral.
En foreløbig fremskrivning af dette scenarie, ud fra de nuværende præmisser,
viser at Kalundborg kommune vil opnå en samlet reduktion på 37 procent, hvilket
vil betyde at Kalundborg Kommune vil indfri sine mål i [adresse].

**Økonomiske konsekvenser**

Ingen.

**Økonomiudvalgets møde den 8.
februar 2017:**

Anbefales.

Mik Ravn, Ø, tog forbehold.

**Kommunalbestyrelsens møde den 22.
februar 2017:**

Godkendt.

**Bilag**

|  |  |
| --- | --- |
| CO2-opgørelse for Kalundborg Kommune som virksomhed 2015 | 326-2017-29886 |
| Klimakommune - Handleplan 2017 | 326-2017-29887 |
| Baggrundsnotat - CO2-opgørelse for Kalundborg Kommune som virksomhed 2015 | 326-2017-29888 |